ANEXĂ

Formatul-tip pentru comunicarea de informații resortisanților țărilor terțe cu privire la prelucrarea datelor cu caracter personal în Sistemul de intrare/ieșire

Sistemul de intrare/ieșire (1) conține înregistrări de date cu caracter personal privind resortisanții țărilor terțe care intră pe teritoriul statelor membre (2) pentru o ședere de scurtă durată (maximum 90 de zile în cursul oricărei perioade de 180 de zile). Sistemul a devenit operațional la [data]. Începând cu această dată, informații privind intrările și ieșirile dumneavoastră de pe teritoriul statelor membre și, dacă este cazul, informații care să indice dacă vi s-a refuzat intrarea, sunt înregistrate în Sistemul de intrare/ieșire.

În acest scop, datele dumneavoastră sunt colectate și prelucrate în numele [autoritatea statului membru responsabilă de prelucrare] [operator (operatori)]. Vă rugăm să consultați datele de contact de mai jos. Datele dumneavoastră cu caracter personal sunt prelucrate în scopul gestionării frontierelor, al prevenirii imigrației neregulamentare și al facilitării gestionării fluxurilor de migrație. Acest lucru este necesar în conformitate cu Regulamentul (UE) 2017/2226 al Parlamentului European și al Consiliului (3), în special cu articolele 14, 16-19 și 23 din capitolul II și cu capitolul III din regulament.

Ce date sunt colectate, înregistrate și prelucrate?

În timpul verificărilor la frontierele externe ale statelor membre, colectarea datelor dumneavoastră cu caracter personal este obligatorie pentru examinarea condițiilor de intrare. Se colectează și se înregistrează următoarele date cu caracter personal:

1. datele din documentul dumneavoastră de călătorie; și

2. datele biometrice: din imaginea facială și amprentele dumneavoastră digitale (4).

Datele despre dumneavoastră sunt colectate și din alte surse, în funcție de situația dumneavoastră:

1. Sistemul de informații privind vizele: datele din dosarul dumneavoastră cu caracter personal; și

2. Sistemul european de informații și de autorizare privind călătoriile, în special statutul autorizației dumneavoastră de călătorie și statutul de membru de familie, dacă este cazul.

Ce se întâmplă dacă nu furnizați datele biometrice solicitate?

Dacă nu furnizați datele biometrice solicitate pentru înregistrare, verificare sau identificare în Sistemul de intrare/ieșire, vi se va refuza intrarea la frontierele externe.

Cine are acces la datele dumneavoastră?

Statele membre vă pot accesa datele în scopul gestionării frontierelor, al facilitării trecerii frontierei, al imigrației și al asigurării respectării legii. Europol poate, de asemenea, să vă acceseze datele în scopul asigurării respectării legii. În condiții stricte, datele dumneavoastră pot fi, de asemenea, transferate unui stat membru, unei țări terțe sau unei organizații internaționale enumerate în anexa I la Regulamentul (UE) 2017/2226 (5) în scopul returnării (6) sau al asigurării respectării legii (7).

Datele dumneavoastră vor fi stocate în Sistemul de intrare/ieșire pe durata următoare, după care vor fi șterse automat (8):

1. înregistrările privind fiecare fișă de intrare, ieșire sau refuz al intrării sunt păstrate timp de trei ani de la data fișei de intrare, ieșire sau refuz al intrării (9);

2. dosarul individual care conține datele dumneavoastră cu caracter personal este păstrat timp de trei ani și o zi de la data înregistrării ultimei ieșiri sau intrări în cazul în care nu s-a înregistrat nicio intrare în această perioadă;

3. în cazul în care nu există nicio înregistrare de ieșire, datele dumneavoastră sunt stocate timp de cinci ani de la data expirării perioadei de ședere autorizată.

Durata restantă de ședere autorizată și depășirea duratei de ședere autorizate

Aveți dreptul de a primi de la polițistul de frontieră informații privind durata maximă restantă a șederii dumneavoastră autorizate pe teritoriul statelor membre. Puteți consulta, de asemenea, următorul site internet [link către site-ul public al EES] sau, dacă este disponibil, echipamentul instalat la frontiere pentru a vă verifica singur(ă) durata restantă de ședere autorizată.

Dacă depășiți durata de ședere autorizată, datele dumneavoastră vor fi adăugate automat pe o listă de persoane identificate (o listă a persoanelor care depășesc durata de ședere autorizată). Lista poate fi consultată de autoritățile naționale competente. Dacă vă aflați pe această listă a persoanelor care depășesc durata de ședere autorizată [a se adăuga de către statele membre consecințele înscrierii pe lista persoanelor care depășesc durata de ședere autorizată] (10). Cu toate acestea, dacă puteți furniza autorităților competente dovezi credibile că ați depășit durata de ședere autorizată din cauza unor evenimente imprevizibile și grave, datele dumneavoastră cu caracter personal pot fi rectificate sau completate în Sistemul de intrare/ieșire și puteți fi eliminat de pe lista persoanelor care depășesc durata de ședere autorizată.

Drepturile pe care le aveți în ceea ce privește prelucrarea datelor cu caracter personal

Aveți următoarele drepturi:

1. de a solicita operatorului accesul la datele care vă privesc;

2. de a solicita rectificarea sau completarea datelor inexacte sau incomplete care vă privesc; și

3. de a solicita ca datele cu caracter personal prelucrate ilegal care vă privesc să fie șterse sau ca prelucrarea acestora să fie restricționată.

Dacă doriți să vă exercitați unul dintre aceste drepturi enumerate la punctele 1-3, trebuie să contactați operatorul de date sau responsabilul cu protecția datelor indicat mai jos.

Date de contact

Operator (operatori) de date: [adresa și datele de contact pe care trebuie să le completeze statul membru – operatorul de date]. Responsabilul (responsabilii) cu protecția datelor: [adresa și datele de contact trebuie completate de statul membru].

În conformitate cu repartizarea sarcinilor între autoritățile statelor membre și agențiile europene implicate, puteți depune o plângere la:

Autoritatea de supraveghere din [statul membru] care este responsabilă de prelucrarea datelor dumneavoastră (de exemplu, dacă susțineți că a înregistrat datele dumneavoastră în mod incorect): [A se preciza informațiile specifice statului membru – adresa și datele de contact] Autoritatea Europeană pentru Protecția Datelor pentru chestiuni legate de prelucrarea datelor de către agențiile europene: [a se preciza datele de contact – adresa și datele de contact]

[Informații suplimentare din partea statelor membre cu privire la drepturile persoanelor vizate sau la posibilitatea de a beneficia de asistență din partea autorităților de supraveghere]. Pentru informații suplimentare, vă rugăm să consultați site-ul web public al Sistemului de intrare/ieșire [a se adăuga linkul/denumirea].

(1) Regulamentul (UE) 2017/2226 de instituire a Sistemului de intrare/ieșire (EES) pentru înregistrarea datelor de intrare și de ieșire și a datelor referitoare la refuzul intrării ale resortisanților țărilor terțe care trec frontierele externe ale statelor membre, de stabilire a condițiilor de acces la EES în scopul aplicării legii și de modificare a Convenției de punere în aplicare a Acordului Schengen și a Regulamentelor (CE) nr. 767/2008 și (UE) nr. 1077/2011.

(2) Austria, Belgia, Bulgaria, Cehia, Danemarca, Estonia, Finlanda, Franța, Germania, Grecia, Ungaria, Islanda, Italia, Letonia, Liechtenstein, Lituania, Luxemburg, Malta, Țările de Jos, Norvegia, Polonia, Portugalia, România, Slovacia, Slovenia, Spania, Suedia și Elveția.

(3) Regulamentul (UE) 2017/2226 al Parlamentului European și al Consiliului din 30 noiembrie 2017 de instituire a Sistemului de intrare/ieșire (EES) pentru înregistrarea datelor de intrare și de ieșire și a datelor referitoare la refuzul intrării ale resortisanților țărilor terțe care trec frontierele externe ale statelor membre, de stabilire a condițiilor de acces la EES în scopul aplicării legii și de modificare a Convenției de punere în aplicare a Acordului Schengen și a Regulamentelor (CE) nr. 767/2008 și (UE) nr. 1077/2011 (JO L 327, 9.12.2017, p. 20).

(4) Vă atragem atenția asupra faptului că datele dactiloscopice ale resortisanților țărilor terțe care nu au nevoie de viză pentru a intra în spațiul Schengen și ale titularilor de documente de facilitare a tranzitului vor fi, de asemenea, stocate în Sistemul de intrare/ieșire. Dacă aveți nevoie de viză pentru a intra în spațiul Schengen, amprentele dumneavoastră digitale vor fi deja stocate în Sistemul de informații privind vizele ca parte a dosarului dumneavoastră și nu vor fi stocate din nou în Sistemul de intrare/ieșire.

(5) Organizația Națiunilor Unite, Organizația Internațională pentru Migrație (OIM) sau Comitetul Internațional al Crucii Roșii.

(6) Articolul 41 alineatele (1) și (2) și articolul 42.

(7) Articolul 41 alineatul (6).

(8) Dacă sunteți supus obligației de a deține viză, amprentele dumneavoastră digitale nu vor fi stocate în Sistemul de intrare/ieșire, deoarece acestea sunt deja stocate în Sistemul de informații privind vizele.

(9) În cazul resortisanților țărilor terțe care sunt membri de familie ai unor cetățeni mobili ai UE, SEE sau elvețieni (și anume, ai unor cetățeni ai UE sau elvețieni care călătoresc într-un alt stat decât statul lor de cetățenie sau își au deja reședința acolo) și care îl însoțesc pe cetățeanul UE, SEE sau elvețian ori se alătură acestuia, fiecare fișă de intrare, ieșire sau refuz al intrării va fi stocată timp de un an de la data de înregistrare a ieșirii sau a intrării.

(10) Calcularea duratei de ședere autorizată și generarea de alerte către statele membre atunci când șederea autorizată a expirat nu se aplică resortisanților țărilor terțe care sunt membri de familie ai unor cetățeni mobili ai UE, SEE sau elvețieni (adică ai cetățenilor UE sau ai cetățenilor elvețieni care călătoresc într-un alt stat decât statul lor de cetățenie sau își au deja reședința acolo) și care îl însoțesc pe cetățeanul UE, SEE sau elvețian ori se alătură acestuia